
ועדת החוקה, חוק ומשפט 
 19/12/2011 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 505>
 מישיבת ועדת החוקה, חוק ומשפט 
 יום שני, כ"ג בכסלו התשע"ב (19 בדצמבר 2011), שעה 11:00
<סדר היום:>
<1. הצעת חוק זכויות נפגעי עבירה (תיקון מס' 7) (עבירת הפקרה אחרי תאונה), התשע"ב-2011>
נכחו:

<חברי הוועדה:> 
דוד רותם  -  היו"ר
יצחק הרצוג

<מוזמנים:> 
חבר הכנסת זאב בילסקי
	עו"ד ענת אסיף
	–
	מחלקת ייעוץ וחקיקה, משרד המשפטים

	עו"ד חיים אמיגה
	–
	ע' יועמ"ש, המשרד לביטחון פנים

	רפ"ק רחל גרייבן
	–
	קמ"ד חקירות באח"מ, המשרד לביטחון פנים

	רב כלאי אילנה איבגי
	–
	קצין נפגעי עבירה, המשרד לביטחון פנים

	עו"ד חנן אהרון
	–
	סגן מנהל אגף הרישוי, משרד התחבורה

	עו"ד חוה ראובני
	–
	הלשכה המשפטית, משרד התחבורה

	ג'ין נורית גרוסמן
	–
	חברת הנהלה, אנשים באדום


<ייעוץ משפטי:>
עו"ד אפרת חקאק
<מנהלת הוועדה:>
דורית ואג
<קצרנית פרלמנטרית:>
אסתר מימון
<הצעת חוק זכויות נפגעי עבירה (תיקון מס' 7) (עבירת הפקרה אחרי תאונה), התשע"ב-2011>
 (הצעת חבר הכנסת)

[הצעת חוק פ/3364/18]

<היו"ר דוד רותם:>
אני פותח את הישיבה ונועל אותה, כי המציעים לא הגיעו. 
רבותי, אני אפתח את הישיבה בשעה 11:30. תודה רבה.
<(הישיבה נפסקה בשעה 11:05 ונתחדשה בשעה 11:28.)>
<היו"ר דוד רותם:>
אני מחדש את הישיבה, שנפתחה בשעה 11:00, ואחנו נדון בהצעת חוק זכויות נפגעי עבירה (תיקון מס' 7) (עבירת הפקרה אחרי תאונה), של חבר הכנסת זאב בילסקי, חברי הכנסת זבולון אורלב, אריה ביבי, דב חנין וציפי חוטובלי. אנחנו מודים לכם שהייתם פה בזמן... אדוני, רוצה להסביר לנו מה הוא רוצה מאתנו?
<זאב בילסקי:>
אדוני היושב-ראש, נתקלנו בנושא שהוא באושיות החברה הישראלית, בתופעה נקלה ובזויה של פגע וברח – אנשים קמים בבוקר, נכנסים לאוטו, כמובן אין בכוונתם לעשות תאונה – שזה לא יקרה לאף אחד מאתנו חס וחלילה, אבל זה קורה – החובה האנושית, עוד לפני החוקית, האנושית הבסיסית היא לעצור את האוטו, להזעיק עזרה. לצערנו הרב הרבה מהמקרים האלה לא קורים, ואז נתקלנו במצבים שהתביעה עושה עסקת טיעון והמשפחה של זה שנפגע בכלל לא יודעת, לא מיודעת.
<היו"ר דוד רותם:>
אם ב-9:00 בבוקר אומרים להם שעוד אין החלטה, ואחר-כך - - -
<זאב בילסקי:>
תבואו ב-10:00 וכן הלאה. לפני שנעשה חקיקה מיוחדת למקרה שקרה פה, אנחנו ננסה לתקן את החוק לאותן משפחות אומללות, שאין להן זכויות שיש לחברי כנסת מכובדים שהיו בתפקידו של הרצל בעברם.

<היו"ר דוד רותם:>
אני מציע שאדוני לא ייתן לעצמו תארים. אין לך זכויות...
<זאב בילסקי:>
אם אדוני יעשה את זה במקומי זה יהיה הרבה יותר טוב. מה שנקרא, יהללך זר ולא פיך... 

הצעת החוק הזאת היא במקום, הצעת חוק שאני שמח מאוד שהממשלה תמכה בה, ואני מודה ליושב-ראש שהוא קידם אותה במהירות האפשרית על מנת שהיא תיכנס לספר החוקים של מדינת ישראל.

<היו"ר דוד רותם:>
מה אתה מציע בהצעת החוק?

<זאב בילסקי:>
אני מציע לכלול משפחה גדולה מאוד של אנשים שהם נפגעי עבירה – המשפחות. אם חס וחלילה אדם נהרג, אם הוא נפצע קשה, אם הוא בבית לווינשטיין, אם הוא על כסא גלגלים, שהוא ייכנס לאותה משפחה של נפגעי עבירה. היום במדינת ישראל לנפגעי עבירה יש זכויות, מודיעים להם, אומרים להם, מספרים להם. הם יכולים לעשות באינפורמציה שהם מקבלים משהו – הם יכולים לפנות לעיתונות, הם יכולים לפנות לבית משפט, הם יכולים לעשות משהו. עד היום הם היו מצורעים, מחוץ לגדר, לא היתה שום חובה להודיע להם. 
קשה לי להסביר לך, אדוני היושב-ראש, איך יכול להיות שעברו 63 שנות עצמאות של מדינת ישראל, ואף אחד, לא ממשלות ישראל לדורותיהן, לא העלו על הדעת שאותם אנשים שחרב עליהם עולמם בשנייה אחת, שמישהו פגע ביקיר שלהם, הפקיר אותו מדמם על הכביש והסתלק מהמקום – אף אחד לא חשב על המשפחה. כל המשא-ומתן היה בין העורך-דין של זה שפגע ומשטרת ישראל. הם דיברו ביניהם, הם החליטו ביניהם, הם סיכמו ביניהם, השופט בדרך כלל מברך על העסקה, ואותם אנשים, הם בכלל לא בעסק. הם הראשונים שצריכים להיות. לכן אנחנו מתקנים פה עוול נוראי. אני שמח מאוד שנפל בחלקי להיות בין מציעי החוק. 

<היו"ר דוד רותם:>
תודה לאדוני. משרד המשפטים.

<ענת אסיף:>
אין לנו מה להוסיף על מה שאמרנו בדיון הקודם לקראת הקריאה הראשונה. זו הצעת חוק שהממשלה תמכה בה, והיא ממשיכה ותומכת.

<זאב בילסקי:>
את יכולה גם להגיד כמה הצעת החוק טובה וכמה היא מועילה...
<היו"ר דוד רותם:>
רבותי, אני רוצה להגיד כמה דברים. אין ספק שזאת הצעת חוק מצוינת, וזה ממש פלא שעד שלא הגיע לכאן "יורשו של הרצל", אף ממשלה ואף אחד לא חלם שצריך לחוקק את החוק הזה. לכן, חבר הכנסת בילסקי, אני רוצה להגיד לך משהו: אתה תיכנס לפנתיאון של המשפט הישראלי עם החוקים האלה שנוגעים לעבירות הפקרה. אני מקווה שנגמור את החוק הזה עוד בקדנציה הנוכחית, אני לא מתחייב לך על הקדנציה הבאה...

<זאב בילסקי:>
כפי שאני מכיר את אדוני, כבר בשבוע הבא - - -

<ג'ין נורית גרוסמן:>
אני יושבת-ראש עמותת אנשים באדום, שמורכבת מהרבה מאוד משפחות שכולות כתוצאה מתאונות דרכים. אנחנו מלווים את המשפטים בבתי המשפט, ויש כאן אבל על אבל. 

אני רוצה לתקן משהו, זה לא שאנחנו, למשל, לא הבאנו את הנושא הזה לחברי כנסת. הדבר הגדול בעינינו בחבר הכנסת בילסקי, שהוא לקח את זה, הוא רץ עם זה והוא עושה משהו עם זה. הנושא הועלה לפני זה, אבל אף אחד, אף חבר כנסת לא רצה לטפל בזה. זה באמת תיקון כל כך חשוב. 
להיות משפחה שכולה ולראות שבית המשפט הולך על עסקת טיעון, זה כאילו שבן המשפחה נהרג פעמיים. 
התיקון יוצא מן הכלל. אני לא אדבר בשם המשפחות השכולות, אבל זה דבר גדול מאוד שנעשה כאן, והלוואי שזה ימשיך בכל הכיוונים. תודה.
<היו"ר דוד רותם:>
תודה. עוד מישהו?
<זאב בילסקי:>
אולי נברך את התלמידים מאורט בבת-ים.

<היו"ר דוד רותם:>
בבקשה, אדוני יברך.

<זאב בילסקי:>
אנחנו רוצים לברך את התלמידים מאורט בת-ים, שהגעתם לפה. הגעתם לחקיקה מאוד-מאוד חשובה, כפי ששמעתם. אנחנו מברכים אתכם ומאחלים לכם שתצליחו בדרככם, ויום אחד אחד מכם בטח ישב פה, ואז אני אבוא, אני אצלצל אליו, אני אגיד לו: זה בילסקי. אתה זוכר שהיית כשהעברנו את החוק? הוא יגיד: בוודאי.

<היו"ר דוד רותם:>
אתם מבינים? הוא כבר מחכה לזה שמישהו יחליף אותי. תגידו לו שזה ייקח עוד זמן... אפשר להצביע, חבר הכנסת בילסקי?

<דורית ואג:>
לקרוא.

<היו"ר דוד רותם:>
לקרוא, סליחה.

<אפרת חקאק:>
הצעת חוק זכויות נפגעי עבירה (תיקון מס' 7) (עבירת הפקרה אחרי תאונה), התשע"ב-2011.

תיקון לתוספת הראשונה
1. בחוק זכויות נפגעי עבירה, התשס"א-2001 (להלן – החוק העיקרי), בתוספת הראשונה, בסופה יבוא: "עבירות בפקודת התעבורה; 1. לפי סעיפים 64 ו-64א.".

מדובר ברשימה של עבירות מין או אלימות.

תיקון התוספת הראשונה א'

פה מדובר ברשימת עבירות מין או אלימות חמורה.


2. בתוספת הראשונה א' לחוק העיקרי, בחלק ב' במקום "עבירה לפי סעיף 64" יבוא: "עבירות לפי סעיפים 64 ו-64א.".
<היו"ר דוד רותם:>
תודה רבה. מי בעד?

הצבעה
בעד – פה אחד

הצעת חוק זכויות נפגעי עבירה (תיקון מס' 7) (עבירת הפקרה אחרי תאונה), התשע"ב-2011 אושרה ותעלה למליאה לקריאה השנייה והשלישית.

<היו"ר דוד רותם:>
פה אחד. תודה רבה. הצעת החוק אושרה פה אחד לשנייה שלישית.

<זאב בילסקי:>
על-פי הצעת היושב-ראש ההצעה הזאת מדברת על עבירת הפקרה. בפעם הראשונה שהיינו פה דיברתי על הנושא של שכרות, והיושב ראש הציע לי להפריד את זה, כדי לא לעכב את החוק, ואכן כך עשיתי. בימים אלה תגיע לוועדת השרים הצעת חוק שנוגעת לשכרות, ואני מבקש מכל האנשים - - -
<דורית ואג:>
שכרות או נהיגה בשכרות?

<זאב בילסקי:>
פגיעה מנהיגה בשכרות. זה המקרה של שחר גרינשפן, הילדה מנתניה, שנהג שיכור עלה עליה והעניין נסגר בעסקת טיעון של 1,000 שקל ועבודות לתועלת הציבור, בלי שהמשפחה בכלל היתה מיודעת. אני יודע שהאחראים על הדבר עושים את הכול כדי שמקרה כזה לא יישנה, אבל בכל מקרה הצעת החוק תהיה במקום. ואם אדוני והאנשים שיושבים פה יוכלו לעזור לי, אני מאוד מבקש שאם יש השגות או משהו תגידו לי לפני שזה יגיע לוועדת השרים, כדי שנוכל לשכנע את כולם ולכלול באותה משפחה של נפגעי עבירה גם לנפגעים משכרות. אני מודה ליושב-ראש על העצה הטובה, כי היום אנחנו כבר בדרך לסיים את העניין של ההפקרה, ואם היינו עושים את שניהם ביחד, למרות שפה זה משטרה ופה זה פרקליטות - - -
<היו"ר דוד רותם:>
ומי ייתן לך את העצות הטובות האלה לדעתך כשיחליפו אותי?
<זאב בילסקי:>
לכן אני חוזר בי, ואני רוצה לפרוטוקול לומר שאין לי שום כוונה להחליף את אדוני...
<היו"ר דוד רותם:>
הישיבה נעולה.

<הישיבה ננעלה בשעה 11:39.>
